
Parlamentul României

Camera Deputaţilor
Comisia pentru sănătate şi familie

	Bucureşti,
	2.12.2014

	Nr.
	4c-8/215


BIROULUI PERMANENT

AL

CAMEREI DEPUTAŢILOR,

Vă înaintăm raportul asupra cererii de reexaminare a Legii pentru modificarea şi completarea Legii farmaciei nr.266/2008, trimisă Comisiei pentru sănătate şi familie , cu adresa nr. PLx 435 din  2 decembrie 2014.
În raport cu obiectul şi conţinutul reglementării, proiectul de lege face parte din categoria legilor ordinare.
PREŞEDINTE,

RODICA NASSAR

Parlamentul României

Camera Deputaţilor
Comisia pentru sănătate şi familie

	Bucureşti,
	2.12.2014

	Nr.
	4c-8/215


R A P O R T

asupra cererii de reexaminare a  Legii pentru modificarea şi completarea Legii farmaciei nr.266/2008
În temeiul dispoziţiilor art.137 alin.(2) din Regulamentul Camerei Deputaţilor, republicat, Comisia pentru sănătate şi familie a fost sesizată spre dezbatere în fond, cu reexaminarea Legii pentru modificarea şi completarea Legii farmaciei nr.266/2008, trimisă cu adresa nr. PLx 435 din 2 decembrie 2014.
Legea supusă reexaminării este iniţiată de Guvernul României şi vizează  modificarea şi completarea Legii farmaciei nr.266/2008  propunându-se prelungirea termenului privind menţinerea criteriului demografic impus la înfiinţarea farmaciilor.

Această lege, adoptată de Camera Deputaţilor şi Senat, cu respectarea prevederilor art.75 şi ale art.76 alin.(1) din Constituţia României, republicată, a fost transmisă spre promulgare Preşedintelui României, la data de 2.10.2014.

În conformitate cu dispoziţiile art.77 alin.(2) din Constituţia României, republicată, Preşedintele României a formulat cererea de reexaminare asupra Legii transmisă spre promulgare, pentru următoarele considerente:
· Legea transmisă promulgării elimină orice prevedere referitoare la durata de aplicare a criteriului demografic, rezultând, aşadar, menţinerea acestui criteriu pe perioadă nedeterminată;
· cunoscând regulile concurenţiale, menţinerea criteriului demografic pentru înfiinţarea farmaciilor din mediul urban, poate constitui o piedică asupra competitivităţii pieţei, accesul agenţilor economici fiind astfel limitat.
La şedinţa Comisiei pentru sănătate şi familie din data de 2 decembrie 2014 şi-au înregistrat prezenţa 12  deputaţi, din totalul de 19 membri.

La dezbaterea cererii de reexaminare a participat, în calitate de invitat,  domnul Răzvan Vulcănescu –subsecretar de stat în cadrul Ministerului Sănătăţii .
În urma finalizării dezbaterilor şi a punctelor de vedere exprimate, membrii Comisiei pentru sănătate şi familie au hotărât, cu unanimitate de voturi, să respingă cererea de reexaminare formulată de Preşedintele României şi să  propună plenului Camerei Deputaţilor, adoptarea Legii pentru modificarea şi completarea Legii farmaciei nr.266/2008, în forma trimisă la promulgare.

În raport cu obiectul şi conţinutul său, legea supusă reexaminării, face parte din categoria legilor ordinare.
În urma reexaminării, Senatul a respins cererea de reexaminare şi a înaintat Camerei Deputaţilor legea în forma adoptată iniţial de Parlament.

Camera Deputaţilor este Cameră Decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat.
               PREŞEDINTE,                                               SECRETAR,                                                                        
            RODICA NASSAR                                        FLORIN BUICU                                                                            

